**เจิ้งอวี้หลิง** หรือ **แครอล เฉิง** (จีนตัวย่อ: 郑裕玲; จีนตัวเต็ม: 鄭裕玲; พินอิน :Zhèng Yùlíng, กวางตุ้ง :Cheng6 Yu6 Ling4; อังกฤษ: Carol Cheng Yu-Ling)
เป็นนักแสดง-พิธีกรหญิงชาวฮ่องกงผู้มากความสามารถ ที่อดีตเคยโด่งดังมากทั่วเอเชีย ในช่วงปลายยุค 70s จนถึง ต้นยุค 90s เธอเป็นทั้งนักแสดงนำหญิงและสมทบหญิงยอดเยี่ยม ของละครทางช่องสถานีโทรทัศน์ทีวีบี (TVB) อีกทั้งยังเคยเป็นอดีตกลุ่ม **4 ดรุณีหยก** ยุค70s รุ่นสอง ของทางช่องสถานีโทรทัศน์ทีวีบี ซึ่งในกลุ่มประกอบไปด้วยนักแสดงหญิงแถวหน้าชื่อดังของทางช่องในยุคนั้น ได้แก่ วังหมิงฉวน, จ้าว หย่าจือ, หวง ซิ่งซิ่ว ถึงแม้การศัลยกรรมจะมีแล้วก็ตาม แต่ในยุคสมัยนั้นค่านิยมของผู้คนยังเน้นสวยธรรมชาติอาศัยการแต่งหน้าและไม่ยอมรับดาราที่ศัลยกรรมตกแต่งใบหน้ามากนัก และในยุคนั้นเธอเป็นดาราจอแก้วที่ขึ้นชื่อเรื่องการทำศัลยกรรม คนส่วนใหญ่ในยุคนั้นยังไม่ยอมรับและมองว่าเธอเป็นนางเอกที่ขี้เหร่และไม่สวยจริง จึงเป็นที่มาของฉายาในวงการบันเทิงที่บรรดาสื่อมวลชนตั้งให้เธอว่า "**ลูกเป็ดขี้เหร่**" แห่งฮ่องกง แต่ฉายาที่คนไทยในสมัยนั้น มักนิยมใช้เรียกเธอคือ "มยุรา ธนะบุตร" แห่งเกาะฮ่องกง 

เจิ้งอวี้หลิง เกิดที่ฮ่องกงในครอบครัวชนชั้นกลางที่เป็นชาวคริสเตียนคาทอลิก หลังจากจบชั้นมัธยมปลายแล้ว เธอก็ไม่ได้เรียนต่อในระดับที่สูงขึ้น เพราะในช่วงนั้นครอบครัวของเธอต้องประสบปัญหาการเงินอย่างหนักจนพ่อและแม่ต้องแยกทางกัน ประจวบเหมาะกับที่ทางบริษัท เจียซื่อ (CTV) กำลังเปิดรับสมัครนักแสดงหน้าใหม่อยู่พอดี เธอเลยตัดสินใจลองเข้าสมัครดูและก็ผ่านการคัดเลือกจนได้เรียนการแสดงกับทางค่ายและได้เป็นนักแสดงในเวลาต่อมา ถึงแม้ในชั้นเรียนการแสดงเธอจะมีบุคลิกที่โดดเด่นอย่างมากก็ตาม แต่ด้วยความที่ในยุคสมัยนั้นเธอจัดว่าไม่ใช่คนสวยเหมือนดารานักแสดงสาวคนอื่น ๆ ของทางค่าย ทำให้เธอเป็นได้แค่นักแสดงสมทบของทางช่องเท่านั้น โดยประเดิมผลงานชิ้นแรกที่เธอแสดงสมทบให้กับทางค่ายเจียซื่อ คือเรื่อง **ER ห้องฉุกเฉิน** (Emergency room 1976) ต่อมาเธอก็มีผลงานตามมาอีกหลายเรื่อง เช่น ลูกมังกรหยก (Return of the Condor Heroes 1977), ความรักในหอแดง (Dream of the Red Chamber 1977) ผลงานเรื่องท้าย ๆ ก่อนที่ทางค่ายเจียซือ จะประสบปัญหาขาดทุนจนต้องปิดตัวลงไป คือเรื่อง **จอมเพชฌฆาตดาบทองคำ** (The Gold Dagger Romance 1978) และเรื่องสุดท้ายที่เธอร่วมแสดงนำ คือ "ชีวิตรักเหล่าเซเลบ" (名流情史 1978) 

ต่อมาเธอได้ไปเซ็นสัญญาเป็นนักแสดงกับทางสถานีโทรทัศน์ทีวีบี ถึงแม้เธอจะไม่ใช่คนสวยเหมือนดาราสาวพิมพ์นิยมในยุคนั้นก็ตาม แต่ทางค่ายทีวีบีเองกลับมองเห็นอะไรบางอย่างที่พิเศษในตัวเธอ จึงผลักดันส่งเสริมเธอขึ้นมาจนโด่งดังกลายเป็นนางเอกแถวหน้าของทางช่องด้วยอีกคน โดยเริ่มแรกทางค่ายให้เธอร่วมแสดงนำไปก่อนที่จะขึ้นมาเป็นนางเอกเต็มตัว ต่อมาไม่นานผลงานที่ทำให้เธอโด่งดังเป็นพลุแตกทั้งในฮ่องกงและทั่วเอเชีย จนกลายเป็นคู่ขวัญคู่บุญกับ โจวเหวินฟะ คือเรื่อง **เทพบุตรชาวดิน** (The Good, The Bad, and The Ugly หรือ Man in the Net 1979) ที่ออกอากาศไป เมื่อปีพ.ศ. 2522 หลังจากความสำเร็จอย่างสูงของละครเรื่องนี้ ทำให้ทั้งคู่มีผลงานที่แสดงร่วมกันดัง ๆ ตามมาอีกหลายเรื่อง เช่น **เลือดต่างสี** (The Brothers 1980), **จอมทรนง** (The Fate 1981) และเรื่อง **เพชรตัดเพชร** (Good old Times 1981) ซึ่งการจับคู่กันระหว่างเธอกับเฮียโจว เป็นที่ถูกใจแฟน ๆ ละครในยุคนั้นเป็นอย่างมาก

ในขณะที่เธอกับเฮียโจว พีคสุด ๆ อยู่นั้น จู่ ๆ โจวเหวินฟะ ก็เกิดมีปัญหากับทางค่ายทีวีบีขึ้นมาเนื่องจากความดังของเขา ทำให้ทางค่ายใช้งานเขาหนักจนแทบไม่มีเวลาพักผ่อนจนเกิดปัญหาที่เขาไม่ยอมทำตามบริษัท เป็นสาเหตุให้ต่อมาทางช่องลดบทบาทของเขาลง และหันไปปลุกปั้นส่งเสริมนักแสดงชายรุ่นใหม่ในทีม 5 พยัคฆ์ทีวีบี ให้ขึ้นมาแทนที่เขา ทำให้ในช่วงนี้ เจิ้งอวี้หลิง ได้ร่วมแสดงประกบกับดาราชายคนอื่น ๆ หลากหลาย และเธอเองก็ยังคงมีผลงานดัง ๆ ตามมาอีกมากมาย เช่นละครเรื่อง **เหยี่ยวถลาลม** (The Lonely Hunter 1981) ที่เธอได้มีโอกาสร่วมนำแสดงกับดาราชายดาวรุ่งพุ่งแรงของทางช่องในขณะนั้น อย่าง หวงเย่อหัว และ เหมียวเฉียวเหว่ย อีกทั้งยังเป็นละครที่ทำให้ทั้ง หวงเย่อหัว และ เหมียวเฉียวเหว่ย แจ้งเกิดในวงการจอแก้วทันที, ละครเรื่อง **หลี่ซื่อเหนียง** (Legend Of A Ching Lady 1985) ที่เธอได้ร่วมนำแสดงกับ หลี่เหลียงเหว่ย, เรื่อง **นางพญาหน้าด่าง** (The Legend of Lady Chung 1985) ที่เธอร่วมนำแสดงกับ ทัง เจิ้นเยี่ย, เรื่อง ดาบมังกรหยก (Heaven Sword and Dragon Saber 1986) ที่เธอเล่นรับเชิญประกบคู่กับ เยิ่นต๊ะหัว และผลงานที่ดังระเบิดอย่างเรื่อง **คู่ทรนง** (The Feud of Two Brothers 1986) และเรื่อง **ค่าของคน** (The Price of Growing up 1987) ทั้ง 2 เรื่องนี้เธอได้มีโอกาสร่วมแสดงนำกับดาราชายชื่อดังที่เพิ่งย้ายค่ายมาจากสถานีโทรทัศน์เอทีวี ในตอนนั้น อย่าง ว่านจื่อเหลียง ซึ่งการแสดงจับคู่กันระหว่างเธอกับเฮียว่าน ทั้งสองมีเคมีที่ตรงกันมาก จนเป็นที่ถูกใจของแฟน ๆ ละครทำให้ในตอนนั้นเขาได้กลายเป็นพระเอกคู่ขวัญในยุคถัดมาของเธอ ต่อจากโจวเหวินฟะ 

ในขณะที่เธอรุ่งโรจน์อยู่นั้น ต่อมาเธอเกิดรู้สึกอิ่มตัวกับงานละคร และอยากจะหันไปเอาดีทางด้านจอเงินอย่างเต็มตัว (ซึ่งจริง ๆ แล้วเธอก็เคยเล่นหนังมาบ้าง) ประจวบเหมาะกับที่อดีตคู่ขวัญจอแก้ว โจวเหวินฟะ ได้ชักชวนเธอให้เข้ามาวงการภาพยนตร์ ไม่นานนักเธอก็ตัดสินใจผันตัวเองไปทุ่มเทให้กับการแสดงภาพยนตร์จอเงิน และก็ตอกย้ำความสามารถของเธอในการเล่นภาพยนตร์ขึ้นไปอีกเรื่อยๆ ถึงแม้จะไม่โด่งดังเหมือนตอนที่แสดงละครทีวีก็ตาม แต่ก็ถือได้ว่าเธอเป็นนักแสดงจอแก้วเพียงไม่กี่คน ที่สามารถไปประสบความสำเร็จในจอเงินได้ ภาพยนตร์ทำเงินดัง ๆ ที่เธอได้ร่วมแสดงเป็นทั้งตัวเอกและสมทบมีมากมายเช่น ยกเครื่องเรื่องจุ๊ ภาค 1, ตุ้งติ้งตี๋ต๋า, ฟัดข้ามโลก ล่าขุมทองนาซี ภาค 2 , บริษัทยุ่งแล้วรวย ภาค2, คนตัดเซียน ตอน ผู้หญิงตัดเซียน เป็นต้น แต่ภาพยนตร์ที่แฟน ๆ คอหนังฮ่องกงจดจำเธอได้มากที่สุดคือ ภาพยนตร์ตระกูล ผู้หญิงแดงดุ ที่เธอแสดงนำและประสบความสำเร็จอย่างมากทำให้ต้องมีการสร้างภาคต่อตามมาจนมีด้วยกันทั้งหมดถึง 4 ภาค และถือว่าเป็นผลงานทางภาพยนตร์ที่เป็นชิ้นโบว์แดงของเธอ หลังจากปีพ.ศ. 2537 ชื่อเสียงของเธอก็เริ่มจางหายไปตามกาลเวลา 

กระทั่งปีพ.ศ. 2545 (2002) เธอก็ได้กลับมาถูกพูดถึงอย่างมากอีกครั้งกับบทบาทพิธีกรฝีปากกล้า ในรายการเกมส์โชว์ กำจัดจุดอ่อน (THE WEAKEST LINK) ว่ากันว่าเป็นรายการที่มีแฟรนไชส์เยอะมากที่สุดในโลกเลยก็ว่าได้ บทบาทพิธีกรที่เธอได้รับในฉบับฮ่องกงคล้ายๆ กับบทบาทพิธีกรของ ดร.กฤษติกา คงสมพงษ์ ในเวอร์ชันภาษาไทย จากความสำเร็จอย่างสูงของการรับหน้าที่เป็นพิธีกรฝีปากกล้าในครั้งนั้น ทำให้เธอกลายเป็นพิธีกรชื่อดังแถวหน้าคนหนึ่งของเกาะฮ่องกงทันที และได้มีโอกาสรับหน้าที่เป็นพิธีกรในรายการอื่น ๆ ที่สำคัญ ๆ ของทางสถานีโทรทัศน์ทีวีบี อยู่เสมอ ๆ อีกทั้งเธอยังมีรายการวาไรตี้ที่เป็นของตัวเธอเองอีกด้วย 

ปัจจุบันเธอยังคงสนุกกับงานทางด้านการเป็นพิธีกรมากกว่างานแสดง เพราะเหนื่อยน้อยกว่าและรายได้ค่อนข้างสูง แต่อย่างไรก็ตาม...เธอก็ยังคงมีส่วนร่วมกับกิจกรรมในการทำงานด้านอื่น ๆ กับทางสถานีโทรทัศน์ทีวีบี และนาน ๆ ครั้งทีเธอจะรับงานแสดงละครสักเรื่อง ถึงแม้จะไม่ใช่ยุคทองของเธอแล้วก็ตาม

ประวัติและผลงานละครโทรทัศน์
---------------------------

### ชีวิตช่วงแรก (พ.ศ. 2500-2517)

พ่อและแม่ของเธอเดิมมีภูมิลำเนาอยู่ในเขตเทศบาลนครฉงชิ่ง ที่อยู่ทางทิศตะวันตก ติดกับมณฑลเสฉวน ที่มีเมืองหลวงชื่อเฉิงตู ในประเทศจีน ต่อมาพ่อและแม่ของเธอได้อพยพมาตั้งถิ่นฐานอยู่ในประเทศฮ่องกง ซึ่งเป็นที่ ๆ เจิ้งอวี้หลิงเกิดและเติบโตขึ้นมา จนมีชื่อเสียงโด่งดังและกลายเป็นตำนาน

**เจิ้งอวี้หลิง** เกิดเมื่อวันที่ 9 กันยายน พ.ศ. 2500 ที่ฮ่องกง มีชื่อเล่นว่า **ตูตู** (Do Do) ซึ่งสมาชิกในครอบครัวประกอบไปด้วยพ่อแม่ และน้องชายอีกหนึ่งคน ซึ่งทุกคนนับถือศาสนาคริสต์นิกายคาทอลิก
ในวัยเยาว์ เธอเป็นเด็กที่รักอิสระมากไม่ชอบให้ใครบังคับและชอบการพึ่งพาตนเองเป็นที่สุด ยามว่างเธอชอบดูละครและหนังกับครอบครัวเป็นอย่างมาก ซึ่งในวัยเด็กเธอใฝ่ฝันอยากจะเป็นนักข่าวสาว เพราะเธอได้รับแรงบันดาลใจจากนักข่าวหญิงแกร่งชื่อดังของฮ่องกงในยุคนั้น อย่าง **จงหยู่หัว** (宗毓华) ซึ่งเป็นไอดอลของเธอในวัยเยาว์ หลังจากจบชั้นประถม เธอได้เข้าเรียนต่อในระดับมัธยมปลายที่โรงเรียนนานาชาติ แห่งความหวัง (Good hope school) ซึ่งเป็นโรงเรียนคริสเตียนแห่งหนึ่งในฮ่องกง ซึ่งผลการเรียนของเธอดีมากโดยเฉพาะวิชาภาษาอังกฤษ แต่ทว่า...ในขณะที่เธอกำลังศึกษาอยู่นั้นครอบครัวของเธอก็กลับเจอมรสุมลูกใหญ่เพราะต้องเผชิญกับปัญหาการเงินอย่างหนัก จนพ่อและแม่ของเธอต้องแยกทางกันในเวลาต่อมา เหตุการณ์ในครั้งนี้ทำให้เธอจำฝังใจและเป็นสาเหตุทำให้ เจิ้งอวี้หลิง กลายเป็นคนระมัดระวังเรื่องการใช้จ่ายเงินเป็นอย่างมาก และนิสัยนี้ก็ติดตัวมาตั้งแต่นั้น

### ชีวิตแรกเริ่มในวงการบันเทิง (พ.ศ. 2518-2521)

ในปีพ.ศ. 2518 (1975) หลังจากเรียนจบในระดับชั้นมัธยมปลายแล้ว เธอไม่ได้เรียนต่อเนื่องจากสถานการณ์ทางการเงินของครอบครัวไม่ดี ต่อมาเธอได้ตัดสินใจไปสมัครเข้าฝึกอบรมเป็นนักแสดงกับทางค่าย **เจียซื่อ** (CTV) ที่เปิดรับนักแสดงอยู่ในขณะนั้น โดยที่เธอได้เข้าฝึกอบรมกับครูเจมส์ ซึ่งเป็นผู้สอนหลักสูตรการเป็นศิลปินในชั้นที่เธอเรียน และเธอก็ได้รับผลเรียนการแสดงที่ดี โดยบุคลิกของเธอที่เรียบง่าย,ใจกว้างและเป็นคนตรงชัดเจนจึงทำให้เธอโดดเด่นในชั้นเรียนเป็นอย่างมาก หลังจากเรียนจบ เธอก็ได้เป็นนักแสดงทันทีและมีผลงานเรื่องแรกในชีวิตของเธอคือ **ER ห้องฉุกเฉิน** (Emergency room 1976) ซึ่งเป็นละครแนวสากล หลังจากนั้นเธอก็มีผลงานตามมาอย่างต่อเนื่อง เช่น **คัมภีร์กระเรียนเซียนเหยียบฟ้า** (仙鶴神針1977 หรือ The Magic Crane 1977), **ลูกมังกรหยก** (Return of the Condor Heroes 1977), **ความรักในหอแดง** (Dream of the Red Chamber 1977), **หงส์ฟ้าประกาศิต** (Mystical Crane, Magic Needle 1978), **จอมเพชฌฆาตดาบทองคำ** (The Gold Dagger Romance 1978), และเรื่องสุดท้ายที่เธอร่วมแสดงนำ คือ "ชีวิตรักเหล่าเซเลบ" (名流情史 1978) ซึ่งผลงานเหล่านี้กับทางค่ายเจียซือ ก็ไม่ได้ทำให้เธอมีชื่อเสียงอะไรเลย ถึงแม้ว่าบางเรื่องเธอจะมีบทบาทที่เด่นอยู่บ้างก็ตามแต่ก็ไม่ถึงกับโดดเด่นชัดเจนอะไรมากนัก ซึ่งในความเป็นจริงตัวของ เจิ้งอวี้หลิงเองก็มีบุคลิกที่โด่ดเด่นมาก แต่ทางค่ายเจียซือ ก็ไม่ได้ผลักดันส่งเสริมเธอเท่าที่ควร สาเหตุเพราะในยุคสมัยนั้นจัดว่าเธอไม่ใช่นักแสดงที่สวย อย่าง หมีเซียะ หรือ หวีอันอัน จึงทำให้เธอไม่เคยได้รับบทนางเอกหรือบทที่โด่ดเด่นมาก ๆ เพราะเธอไม่จัดอยู่ในกลุ่มนักแสดงสาวสวยเหล่านั้น ต่อมาบริษัทเจียซือ เกิดยุบตัวลงไปเนื่องจากประสบปัญหาขาดทุนอย่างหนักเลยทำให้นักแสดงในสังกัดต่างต้องหาค่ายใหม่กันอลวน บางคนก็ไปเป็นนักแสดงขึ้นตรงกับทางค่ายอาร์ทีวี แต่บางคนก็ย้ายไปอยู่กับค่ายทีวีบี

ในปีพ.ศ. 2521 (1978) หลังจากการล่มสลายของบริษัทเจียซื่อ (Jiayi) เจิ้งอวี้หลิง ก็ได้ย้ายตัวเองไปเซ็นสัญญาเป็นนักแสดงให้กับทางสถานีโทรทัศน์ทีวีบี(TVB) (ซึ่งใครเลยจะรู้ว่าที่นี้จะเป็นที่ ๆ เห็นความสำคัญของเธอ ถึงขนาดปลุกปั้นส่งเสริมเธอจนมีชื่อเสียงโด่งดังไปทั่วเอเชียและกลายเป็นนักแสดงหญิงในระดับตำนานคนหนึ่ง) โดยเริ่มผลงานกับทางค่ายทีวีบี คือเรื่อง **แฝดคนละฝา** (Between the Twins 1978) ที่นำแสดงโดยดาราดังของทางค่ายอย่าง วังหมิงฉวน และ โอวหยังเพ่ยซัน ซึ่งในเรื่องนี้ วังหมิงฉวนต้องรับบทเป็นฝาแฝด ส่วนตัวเธอยังไม่ได้รับบทที่โด่ดเด่น

### เข้าสู่ยุคทอง (พ.ศ. 2522-2525)

ในปีพ.ศ. 2522 ทางสถานีโทรทัศน์ทีวีบี ได้เปิดโอกาสให้เธอเริ่มได้รับบทบาทที่โดดเด่นมากยิ่งขึ้น เช่นละครฟอร์มใหญ่แห่งปีเรื่อง **เหนือลิขิต** (Over the Rainbow 1979) ละครเรื่องนี้มีความยาวถึง 85 ตอน ซึ่งนำแสดงโดยดาราดังมากมาย เช่น เซี่ยเสียน, วังหมิงฉวน, เจิ้งเส้าชิว, เจิ้งอวี้หลิง และ อลันทัม ความนิยมของละครเรื่องนี้ทำให้เธอเริ่มเป็นที่รู้จักมากขึ้น 

ต่อมาทางช่อง ได้ลองให้เธอรับบทนางเอกเต็มตัวในละครฟอร์มเล็ก 6 ตอนก่อนเพื่อดูว่าผลตอบรับจากผู้ชมเป็นอย่างไร ในเรื่อง **เจ้าสาวข้ามแดน** (A Girl With A Suitcase 1979) โดยเธอนำแสดงกับ หลินจื่อเสียง และ เฉินไป่เสียง และกระแสการตอบรับในฮ่องกงค่อนข้างดี ทำให้ในเรื่องต่อมาเธอได้มีโอกาสเล่นเป็นนางเอกต่อในละครสากลที่มีจำนวนตอนเพิ่มมากขึ้นอย่างเรื่อง **วิวาห์รอรัก** (下一代 1979) โดยได้แสดงนำร่วมกับ เยิ่นต๊ะหัว, เฉินอวี้เหลียน และดาราน้องใหม่ในขณะนั้น อย่าง หลีเหลี่ยงเหว่ย ซึ่งกระแสผลตอบรับจากผู้ชมออกมาดีกว่าเดิม และทางช่องทีวีบี ก็เหมือนเห็นอะไรที่พิเศษบางอย่างในตัวเธอจึงผลักดันส่งเสริมจนได้มีโอกาสประกบกับพระเอกมาแรงของทางช่อง อย่างโจวเหวินฟะ ในละครสุดฮิตเรื่อง **เทพบุตรชาวดิน** (The Good, The Bad, and The Ugly หรือ Man in the Net 1979) ที่มีความยาวถึง 80 ตอน หลังจากออกอากาศเรื่องนี้ไปได้ไม่นาน ผลตอบรับของละครเรื่องนี้ดีมากเมื่อถึงตอนอวสาน ทีวีบีได้ประกาศความสำเร็จของละครเรื่องนี้ที่มีเรตติ้งเฉลี่ยต่อตอนสูงถึง 60 คะแนน กลายเป็นหนึ่งในสิบละครทีวีบีที่มีเรตติ้งเฉลี่ยสูงสุดตลอดกาล ทำให้ทั้งโจวเหวินฟะและเธอโด่งดังเป็นพลุแตกทั่วทั้งเกาะฮ่องกงและเมื่อนำออกฉายทั่วเอเชีย ก็ได้รับการตอบรับที่ค่อนข้างดี ทำให้ทั้งคู่กลายเป็นคู่ขวัญยอดนิยมแห่งของยุคนั้นทันที ในขณะเดียวกันนั้นตัวของ เจิ้งอวี้หลิง เองก็ถูกสื่อมวลชนทั้งหลายตั้งฉายาเรียกเธอว่า **ลูกเป็ดขี้เหร่** ของวงการจอแก้วฮ่องกง หลังจากความสำเร็จของละครเรื่อง เทพบุตรชาวดิน ทำให้ทั้งเธอและโจวเหวินฟะ ต่างได้ร่วมเล่นละครตามมาอีกหลายเรื่อง แต่ก็มีบางเรื่องที่เธอได้เล่นกับพระเอกคนอื่นบ้าง สลับกันไป จากความโด่งดังของเธอ ทำให้เธอกลายเป็น 1 ใน 4ดรุณีหยก แห่งยุค 70s 

ในพ.ศ. 2523 จากกระแสการตอบรับของคู่ขวัญอย่างโจวเหวินฟะกับเจิ้งอวี้หลิง ทำให้ทางช่องทีวีบีไม่รอช้า ป้อนงานละครที่ให้ทั้งคู่ได้ร่วมแสดงด้วยกันอีก เพื่อตอบสนองความต้องการของแฟน ๆ อย่างเช่นละครเรื่อง **เลือดต่างสี** (The Brothers 1980) ที่มีความยาวถึง 75 ตอน และละครเรื่อง **ห้วงรักห้วงกรรม** (勢不兩立 The Family 1980) ซึ่งทั้ง2 เรื่องนี้ เธอก็ได้ร่วมนำแสดงกับพระเอกคู่บุญ โจวเหวินฟะ และก็ได้รับความสำเร็จอีกครั้งโดยเฉพาะ
ละครเรื่อง **เลือดต่างสี** ที่เรตติ้งดีเพราะมีเนื้อหาเข็มข้น นอกจากนี้เธอยังมีผลงานเรื่อง **กงเกวียนหมุนวน** หรือ **วงเวียนชีวิต** (Five Easy Pieces 1980) ที่ตอนแรกจะถ่ายทำถึง 80 ตอน ฉายลงจอจริงแค่ 22 ตอน แต่ถ่ายทำจริงแค่ 30 ตอน เพราะเรตติ้งต่ำมากทีวีบีเลยตัดให้จบลง และเอาเรื่องอื่นมาลงจอแทน กลายเป็นละครโทรทัศน์เรื่องแรกของทีวีบีตั้งแต่เริ่มก่อตั้งมา ที่ถูกผ่าครึ่ง(หั่นตอน)ในประวัติศาสตร์ ละครเรื่องนี้เธอได้ร่วมแสดงนำกับ เจิ้งเส้าชิว และ สือซิว 

พ.ศ. 2524 เธอยังได้ร่วมแสดงกับพระเอกคู่บุญโจวเหวินฟะอีกเช่นเคย และยังมีผลงานที่ได้รับความนิยม อย่างต่อเนื่อง เช่น **จอมทรนง** (The Fate 1981) และเรื่อง **เพชรตัดเพชร** (Good old Times 1981) ในปีนี้เธอก็ยังมีผลงานดังที่ร่วมแสดงกับคนอื่นที่ไม่ใช่ โจวเหวินฟะ เช่นละครเรื่อง **เหยี่ยวถลาลม** (The Lonely Hunter 1981) ที่มีความยาว 25 ตอน ในละครเรื่องนี้เธอได้มีโอกาสร่วมนำแสดงกับ ดาราชายดาวรุ่งพุ่งแรงที่ทางช่องผลักดันเป็นอย่างมาก อย่าง หวงเย่อหัว และ เหมียวเฉียวเหว่ย อีกทั้งยังเป็นละครที่ทำให้ทั้ง หวงเย่อหัวและ เหมียวเฉียวเหว่ย แจ้งเกิดในวงการจอแก้วทันที
ตามมากับละครสั้น 10 ตอนจบเรื่อง **คฤหาสน์อาถรรพณ์** (No One is Innocent 1981) ที่เธอร่วมนำแสดงกับ หลี่ซือฉี แต่เรื่องหลังนี้ไม่ค่อยดัง

พ.ศ. 2525 เธอได้ร่วมแสดงในละครดัง 25 ตอนจบ อย่างเรื่อง **โลกมายา** (Star Palace 1982) ซึ่งเป็นละครที่บอกถึงเรื่องราวชีวิตของ 4 อดีตดาราดังจอเงิน ในช่วงยุค 50s-60s โดยในเรื่องนี้ เธอได้รับบท **หลินชุ่ย** (อดีตดาราภรรยาของหวังอยู่) นอกจากนี้ยังมีนักแสดงมากฝีมืออย่าง หลี่ซือฉี ที่มารับบทเป็นอดีตดาราสาวชื่อดังแห่งโลกภาพยนตร์ อย่าง หลินไต้, **เจิงชิ่งอวี๋** รับบทเป็นอดีตดาราสาวงามอย่าง เล่อตี้ และ เยี่ยเต๋อเสียน รับบทเป็น หลี่เม่ย ความโด่งดังของละครเรื่องนี้ในฮ่องกง ทำให้อดีตสามีของ หลินไต้ ไม่พอใจถึงขึ้นทำการฟ้องร้องสถานีโทรทัศน์ทีวีบี,ผู้กำกับ และคนเขียนบท ซึ่งเป็นเรื่องใหญ่โตในตอนนั้นกันเลยทีเดียว ในปีนี้เธอยังมีละครเรื่องอื่น ๆ เช่นละครสั้นเรื่อง **3 คนอลเวง** (A Baby Makes Three 1982) ร่วมนำแสดงกับ เจิงเจียง และเรื่อง **โชคชะตา** (Destiny 1982) ร่วมนำแสดงกับ หลี่เหลียงเหว่ย และ เยิ่นต๊ะหัว

### ความนิยมลดลง (พ.ศ. 2526-2527)

พ.ศ. 2526 ในปีนี้ชื่อเสียงของเธอเริ่มลดลง เพราะมีดาราสาวใหม่ ๆ เกิดขึ้นมามากมาย เช่น หลันเจี๋ยอิง เจิ้ง หัวเชียน หลิวเจียหลิง ชี เหม่ยเจิน เป็นต้น และถือได้ว่าเป็นปีทองของละครชุด มังกรหยก ที่ทำให้ดารารุ่นน้องอย่าง เฉิน อวี้เหลียน และดาราสาวน้องใหม่ อย่าง องเหม่ยหลิง โด่งดังเป็นพลุแตกขึ้นมา แซงหน้าความดังของดารารุ่นพี่ ๆ กันเลยทีเดียว เลยทำให้ทางช่องสถานีโทรทัศน์ทีวีบี หันไปผลักดันและป้อนงานละครให้กับดาราสาวรุ่นใหม่เหล่านี้แทน

ในปีนี้สถานีโทรทัศน์ทีวีบี ป้อนงานละครให้เธอเพียงแค่เรื่องเดียว คือเรื่อง **พยัคฆ์สาวมือปราบ** (Woman on The Beat 1983) ที่มีความยาว 20 ตอนจบ โดยเธอร่วมแสดงนำกับ สือซิว, และ โอวหยังเพ่ยซัน ซึ่งเป็นละครที่ไม่ค่อยดัง

พ.ศ. 2527 ถึงแม้ปีนี้เธอจะมีผลงานละคร 2 เรื่องก็ตาม แต่ทว่า...ผลงานทั้งละครเรื่อง **สวนทางรัก** (It Takes All Kinds 1984) และเรื่อง **รักห้าเส้า** (It's A Long Way Home 1984) กลับเป็นผลงานที่เน้นผลักดันดาราสาว **หลันเจี๋ยอิง** ขึ้นมามีชื่อเสียงมากกว่า เน้นที่ตัวเธอ

### กลับมาดังอีกครั้ง (พ.ศ. 2528-2530)

ในปีพ.ศ. 2528 ผลงานละครเรื่อง **จอมบงการ** (The Pitfall 1985) ที่มีความยาว 20 ตอนจบ ร่วมนำแสดงกับ เยิ่นต๊ะหัว และ โอวหยังเพ่ยซัน และเรื่อง **ผีสาวจอมเพี้ยน** (Happy Spirit 1985) ร่วมนำแสดงกับดาราสาวดาวรุ่ง เติ้ง ชุ่ยเหวิน ต่างก็ประสบความสำเร็จพอสมควร แต่ผลงานละครเรื่อง **หลี่ซื่อเหนียง** (Legend Of A Ching Lady 1985) ที่มีความยาว 20 ตอนจบ ที่เธอได้ร่วมนำแสดงกับ หลี่เหลียงเหว่ย, เยิ่นต๊ะหัว, จวงจิ้งเอ๋อ และ ฮุ่ยเทียนชื่อ ทำให้เธอเริ่มกลับมาได้รับความนิยมอีกครั้ง ตามด้วยผลงานดังเรื่อง **นางพญาหน้าด่าง** (The Legend of Lady Chung 1985) ที่มีความยาว 20 ตอนจบ ร่วมนำแสดงกับ เฉินซิ่วจู ซึ่งเป็นผลงานที่ทำให้เธอกลับมามีชื่อเสียงโด่งดังเป็นอย่างมากอีกครั้ง จนเธอได้ร่วมแสดงในละครฟอร์มใหญ่ประจำปี เรื่อง ขุนศึกตระกูลหยาง (The Yang’s Saga 1985) ซึ่งเป็นละครที่สร้างขึ้นมาในโอกาสพิเศษครบรอบ 18 ปีของสถานีโทรทัศน์ทีวีบี ที่นำแสดงโดย ทีม 5 พยัคฆ์ทีวีบี และดาราดังมากมายในค่ายทีวีบี

พ.ศ. 2529 เป็นปีที่เธอได้รับความนิยมถึงจุดสูงสูดในอาชีพการแสดงของเธอ กับผลงานโทรทัศน์เรื่อง **คู่ทรนง** (The Feud of Two Brothers 1986) ที่มีความยาว 30 ตอนจบ ในเรื่องนี้เธอได้มีโอกาสร่วมแสดงนำกับดาราชายชื่อดังที่เพิ่งย้ายค่ายมาจากสถานีโทรทัศน์เอทีวี อย่าง ว่านจื่อเหลียง ซึ่งบทบาทของทั้งคู่เป็นที่ถูกใจผู้ชมละครในตอนนั้นเป็นอย่างมาก ด้วยเรตติ้งเฉลี่ยในฮ่องกงที่สูงกว่า 50 จุดเปิด อีกทั้งเมื่อละครเรื่องนี้ออกฉายทางทีวีทั่วโลก ก็มียอดคนดูถึง 388,323,000 คน กลายเป็นอันดับสอง ของละครทีวีบีที่มีเรตติ้งสูงสุดทั่วโลก จากความสำเร็จของละครเรื่องนี้ ทำให้ทั้งคู่กลายเป็นคู่ขวัญยอดนิยมขึ้นมาทันที นอกจากนี้ยังมีนักแสดงอื่นที่ร่วมแสดงด้วย เช่น อู๋ฉี่หัว, หลิวเจียหลิง และ โจว ไห่เม่ย

และในปีเดียวกันตามด้วยบทบาท **ฮึงซู่ซู่** ที่เธอได้เล่นรับเชิญในละครกำลังภายในชื่อดัง เรื่อง ดาบมังกรหยก (Heaven Sword and Dragon Saber 1986) ซึ่งนำแสดงโดย เหลียงเฉาเหว่ย, หลีเหม่ยเสียน, เติ้งชุ่ยเหวิน, เส้าเหม่ยฉี ซึ่งบทบาทรับเชิญของเธอกับเยิ่นต๊ะหัว ในละครเรื่องนี้กลับได้รับคำชม มากกว่าเหล่านักแสดงนำ ของละครเรื่องนี้เสียอีก
นอกจากนี้ยังมีผลงานละครเรื่อง **สับคู่ชู้ชื่น** (Changing Partners 1986) ที่เธอได้ร่วมแสดงนำกับ เจิงเจียง

พ.ศ. 2530 จากความสำเร็จอย่างสูงของละครเรื่อง **คู่ทรนง** ทำให้ทางช่องทีวีบี ได้ป้อนงานละครที่ทั้งเธอและว่านจือเหลียง ได้ร่วมแสดงด้วยกันอีก ในละครสากลฟอร์มใหญ่ 65 ตอนจบ เรื่อง **ค่าของคน** (The Price of Growing up 1987) โดยมีนักแสดงอย่าง อู๋เจิ้นอวี่, โจวซิงฉือ และ โจวไห่เม่ย มาร่วมแสดงอีกด้วย ผลตอบรับจากผู้ชมก็ดีมาก ไม่แพ้เรื่อง คู่ทรนง ทั้งตัวเธอและ ว่านจือเหลียง ต่างได้รับคำชมเป็นอย่างมาก ต่อมาหลังจากละครเรื่องนี้ เธอก็เริ่มรู้สึกอิ่มตัวกับชีวิตการแสดงละครทีวี และหันไปเอาดีทางด้านจอเงินแทน ผลงานละครเรื่องสุดท้าย ที่เธอทิ้งทวนก่อนหันไปเล่นภาพยนตร์ คือละครดราม่าชีวิตรัก เรื่อง **เจ้าสาวไม่กลัวฝน** (謫仙記 1987)

หลังจากที่เธอได้หันหลังให้กับจอแก้วแล้วไปเอาดีกับการเล่นภาพยนตร์ แต่ด้วยความที่เธอมีความสัมพันธ์ที่ดีกับทางช่องสถานีโทรทัศน์ทีวีบีมาโดยตลอด ทำให้ในช่วงที่เธอว่างจากการรับเล่นภาพยนตร์และบทบาทเป็นพิธีกร เธอได้กลับมารับเล่นละครอยู่บ้าง เช่น ในปีพ.ศ. 2532 เธอกลับมารับเล่นในตอนสั้น ๆ ของละครซิทคอมเรื่อง **อ้อมอกแม่** (The Seasons) และในปีพ.ศ. 2539 กับการแสดงนำในละครเรื่อง **ก๊อตฟาเธอร์แห่งเซี่ยงไฮ้** (Once Upon a Time in Shanghai 1996) เป็นต้น แต่อย่างไรก็ตาม ตัวเธอเองก็ไม่ได้เน้นงานแสดงละครเหมือนในอดีต

ภาพยนตร์และบทบาทพิธีกร
----------------------

จริง ๆ แล้ว ดาราสาว เจิ้งอวี้หลิง เคยเล่นภาพยนตร์มาตั้งแต่สมัยที่เธอยังโด่งดังในฐานะ นักแสดงละครทีวี กับทางค่ายสถานีโทรทัศน์ทีวีบี โดยในปีพ.ศ. 2526 ทางช่องได้อนุญาตให้เธอไปเล่นภาพยนตร์ได้ โดยเธอมีผลงานจอเงินเรื่องแรก คือภาพยนตร์เรื่อง **ครั้งสุดท้าย** (The Last Affair 1983) ที่เธอได้แสดงนำร่วมกับพระเอกคู่ขวัญทางจอแก้วของเธอในขณะนั้น อย่างโจวเหวินฟะ และแน่นอนตัวของหนังต่างได้รับคำชมมากมายในตอนที่ออกฉายในฮ่องกง และเธอเองก็ได้รับรางวัล **นักแสดงหน้าใหม่หญิงยอดเยี่ยมประจำปี** (Best New Performer Award 1983 ในเรื่อง The Last Affair) จากงานแจกรางวัลใหญ่ประจำปีในฮ่องกงมาครองได้สำเร็จ แต่ทว่าในตอนนั้น...ตัวเธอเองกลับรู้สึกชอบทางด้านการเล่นละครทีวีมากกว่า อีกทั้งด้วยสัญญาที่มีเงื่อนไขบางอย่างกับทางสถานีโทรทัศน์ทีวีบี จึงทำให้เธอไม่สามารถเข้าสู่วงการภาพยนตร์ได้อย่างเต็มตัว เลยทำให้เธอไม่มีผลงานทางด้านภาพยนตร์ให้ได้เห็นมากนัก แต่ถึงกระนั้นเธอยังคงมีผลงานอีกหนึ่งเรื่องตามมาในปีพ.ศ. 2529 คือเรื่อง **เธอกับฉัน...ฉันกับเธอ** (You will I will / My Will, I Will 1986) ที่ร่วมแสดงนำกับโจวเหวินฟะ อีกเช่นกัน

ต่อมาในปีพ.ศ. 2530 เธอรู้สึกอิ่มตัวกับการแสดงละครทีวี และอยากจะหันเหไปเอาดีทางด้านภาพยนตร์อย่างเต็มตัวดูบ้าง หลังจากหมดสัญญาผูกมัดการเล่นละครกับทางสถานีโทรทัศน์ทีวีบี ในราวกลางปีพ.ศ. 2530 เธอจึงได้ก้าวเข้าสู่วงการภาพยนตร์อย่างเต็มตัว โดยมีเพื่อนคู่ขวัญอย่างโจวเหวินฟะ เป็นคนชักนำ และประเดิมกับผลงานภาพยนตร์เรื่อง **ซือเจ๊...มหัศจรรย์** (Wonder Women 1987) ซึ่งเป็นผลงานที่ทำให้เธอได้เข้าชิงรางวัล นักแสดงนำหญิงยอดเยี่ยมแห่งปี ตามต่อด้วยผลงานในปีเดียวกันอย่าง เรื่อง **ยกเครื่องเรื่องจุ๊ ภาค 1** (The Romancing Stars 1987) โดยได้แสดงนำร่วมกับ โจวเหวินฟะ และ จางม่านอวี้ ซึ่งทั้งสองเรื่องก็สามารถทำให้เธอแจ้งเกิดในวงการจอเงินได้อย่างสง่างาม

หลังจากนั้นเธอก็มีผลงานดัง ๆ ทำเงินที่เธอได้ร่วมแสดงทั้งเป็นดารานำและตัวสมทบ เช่น **ตุ้งติ้งตี๋ต๋า** (Eighth Happiness 1988) นำแสดงโดย หวังไป่หมิง , โจวเหวินฟะ และ จงฉู่หง, **ศาลเตี้ย** (Law Or Justice? 1988) เธอร่วมนำแสดงกับ ว่านจื่อเหลียง, หวังจู่เสียน, ตี้หลุง และ หลินจุ้นเสียน, **น้ำฝน น้ำค้าง น้ำร้อน** (Moon Star & Sun 1988) ร่วมนำแสดงกับ จางม่านอวี้ และ จงฉู่หง, **บริษัทยุ่งแล้วรวย** ภาค 2 (The Crazy Companies II 1988) และเรื่อง **คนกริ๊กคน** (Perfect Match 1989) ซึ่งทั้ง 2 เรื่องนี้นำแสดงโดย หลิวเต๋อหัว เป็นต้น

ส่วนผลงานชิ้นเอกในโลกภาพยนตร์ที่เธอแสดงนำ คือเรื่อง **ผู้หญิงแดงดุ** (Her Fatal Ways 1990) ซึ่งเป็นภาพยนตร์ที่ทำให้เธอมีชื่อเสียงโด่งดังขึ้นมาในฐานะนักแสดงนำหญิงของวงการจอเงิน และเธอก็สามารถคว้ารางวัล **นักแสดงนำหญิงยอดเยี่ยมแห่งปี** (Best Actress Award) จากงานแจกรางวัลใหญ่ประจำปีในฮ่องกง มาครองได้สำเร็จเป็นตัวที่ 2 จากความสำเร็จทั้งรายได้และรางวัลของภาพยนตร์เรื่องนี้ ทำให้มีการสร้างภาคต่อออกมาอีกหลายภาค คือ **ผู้หญิงแดงดุ ภาค 2** (Her Fatal Ways 2 1991), **ผู้หญิงแดงดุ ภาค 3** (Her Fatal Ways III 1992) และ **ผู้หญิงแดงดุ ภาค 4** (Her Fatal Ways 1994) จนภาพยนตร์เรื่องนี้กลายเป็นโลโก้ประจำตัวของเธอไปโดยปริยาย

ถึงแม้ว่า...ผลงานภาพยนตร์เหล่านี้ของเธอจะไม่ดังเปรี้ยงปร้างเหมือนตอนเล่นละครทีวีให้กับทางสถานีโทรทัศน์ทีวีบีก็ตาม แต่ถือได้ว่าเธอเป็นนักแสดงหญิงเพียงไม่กี่คน ที่ก้าวมาจากจอแก้ว แล้ว สามารถประสบความสำเร็จในจอเงินได้ นอกจากนี้เธอยังมีภาพยนตร์ดังที่ได้ร่วมแสดงประกบกับอดีตคู่ขวัญทางจอแก้ว อย่าง โจวเหวินฟะ ในเรื่อง **รักติ๊กติ๊ก ไม่ต้องไขลาน** (Now You See Love, Now You Don't 1992) ที่ตัวหนังต่างได้รับคำชมเป็นอย่างมาก และสามารถทำเงินในตารางบ็อกซ์ออฟฟิศฮ่องกง ทะลุ 100 ล้านบาท (HK$36,475,536) เธอใช้ชีวิตการแสดงโลดแล่นอยู่บนจอภาพยนตร์นานเกือบ 10 ปี หลังจากปีพ.ศ. 2537 ชื่อเสียงของเธอก็เริ่มจางหายจากความนิยมไปตามกาลเวลา

กระทั่งปีพ.ศ. 2545 (2002) เธอก็ได้กลับมาถูกพูดถึงอย่างมากอีกครั้งกับบทบาทพิธีกรฝีปากกล้า ในรายการเกมโชว์แบบเรียลลิตี้ ที่มีชื่อรายการว่า กำจัดจุดอ่อน (THE WEAKEST LINK) ว่ากันว่าเป็นรายการที่มีแฟรนไชส์เยอะมากที่สุดในโลกเลยก็ว่าได้ บทบาทพิธีกรที่เธอได้รับในฉบับฮ่องกงคล้ายๆ กับบทบาทพิธีกรของ ดร.กฤษติกา คงสมพงษ์ ในเวอร์ชันภาษาไทย จากความสำเร็จอย่างสูงของการรับหน้าที่เป็นพิธีกรฝีปากกล้าในครั้งนั้น ทำให้เธอกลายเป็นพิธีกรชื่อดังแถวหน้าคนหนึ่งของฮ่องกง และปัจจุบันเธอมีรายการทอล์คโชว์ (talk show) เป็นของตนเองและยังคงสนุกกับงานทางด้านการเป็นพิธีกรมากกว่างานแสดง เพราะเหนื่อยน้อยกว่าและรายได้ค่อนข้างสูง แต่อย่างไรก็ตาม...เธอก็ยังคงมีส่วนร่วมกับกิจกรรมในการทำงานด้านอื่น ๆ กับทางสถานีโทรทัศน์ทีวีบีอยู่เสมอ 

ในช่วงทศวรรษที่ผ่านมา เจิ้งอวี้หลิง รับหน้าที่เป็นพิธีกรรายการใหญ่ ๆ ของทีวีบี (TVB) เช่น การประกวดนางงามฮ่องกงและงานประกาศรางวัลแห่งปีของทีวีบี (TVB Anniversary Awards)

ล่าสุดเมื่อวันที่ 24 ต.ค. พ.ศ. 2565 (2022) มีการรายงานว่า เจิ้งอวี้หลิง ตัดสินใจไม่ต่อสัญญาเต็มเวลากับทาง ทีวีบี แต่จะเป็นฟรีแลนซ์แทน

ชีวิตส่วนตัว
------------

### บุคลิกของเธอ

เป็นที่รู้กันดีว่า เจิ้งอวี้หลิง มีบุคลิกเป็นสาวสมัยใหม่แบบสาวฮ่องกงในอุดมคติ เธอชอบช่วยเหลือพึ่งพาตัวเองมาตั้งแต่เด็กและเป็นตัวของตัวเองสูง มีความมั่นใจในตัวเองมาก และเป็นสาวร่าเริง รวยอารมณ์ขัน ใครคุยด้วยแล้วจะรู้สึกสบายใจไม่เครียด ถึงแม้เธอจะเป็นคนสนุกสนาน แต่ทว่า..เมื่อถึงเวลางาน เธอก็เป็นคนที่ตั้งใจทำงาน มุ่งมั่นและเอาจริงเอาจังเช่นกัน ด้วยบุคลิกที่กล่าวมา ส่งผลให้บทที่เธอได้รับในการแสดง ส่วนใหญ่แล้วเธอมักจะได้รับบทประเภทเป็นผู้หญิงยุคใหม่ที่ทันสมัย มีความเป็นหญิงแกร่งและเก่ง ฉลาดทันคน มีไหวพริบ ติดตลก และ ช่างพูด

และนิสัยของเธออีกอย่างที่เป็นที่เลื่องลือในวงการ ก็คือเธอเป็นคนประะหยัดออกไปในทางขี้เหนียว เนื่องจากครอบครัวพ่อแม่ของเธอเคยประสบวิกฤติทางการเงินจนต้องแยกทางกัน เลยเป็นสาเหตุทำให้เธอไม่ได้เรียนต่อในระดับปริญญา ดังที่เธอเคยฝันเอาไว้ ทำให้เธอมีนิสัยระมัดระวังการใช้เงินติดตัวมาตั้งแต่นั้น

### ความรัก

เจิ้งอวี้หลิง ถือเป็นดาราสาวที่มีข่าวเกี่ยวกับความรักไม่มากนัก เมื่อเทียบกับดาราสาวชื่อดังคนอื่น ๆ ในยุคเดียวกันกับเธอ เหตุเพราะเธอเห็นว่ามันเป็นเรื่องส่วนตัวของคนสองคนที่จะคบกันมากกว่า ส่วนเรื่องความสัมพันธ์รักนั้น เธอเคยคบหาดูใจนานหลายปีกับนาย **กันกั๋วเหลียง** (甘國亮) ซึ่งเขาคนนี้เป็นทั้งนักแสดง-ผู้กำกับและคนเขียนบทในวงการบันเทิงฮ่องกง ทั้งคู่ปิ้งกันในกองถ่ายละครเรื่อง **เจ้าสาวข้ามแดน** (A Girl With A Suitcase 1979) เมื่อปีพ.ศ. 2522 ซึ่งเป็นละครที่ทั้งคู่ได้ร่วมแสดงด้วยกัน อีกทั้งยังเป็นละครเรื่องแรกที่เธอได้รับบทนำเป็นนางเอก หลังจากนั้นในปีต่อมาพ.ศ. 2523 ทั้งสองจึงตัดสินใจคบหากันอย่างเปิดเผยต่อสาธารณชน ทั้งคู่คบหาดูใจออกสื่อกันนานถึง 10 ปี แต่แล้วในที่สุดก็ต่างคนต่างไป จนเธอมามีความรักครั้งใหม่ที่ดูเหมือนจะหวานชื่น กับนักร้อง-นักแสดง หลี่ฟาง (呂方) โดยทั้งคู่เจอกันในปีพ.ศ. 2535 ซึ่งในตอนนั้นเธอชอบนิสัยของเขาที่เป็นคนซื่อจริงใจเปิดเผย หลังจากนั้นก็ลองคบหากันดู จนยาวนานมาถึง 16 ปี สุดท้ายก็เลิกลากันในปีพ.ศ. 2551 โดยเธอให้เหตุผลสั้น ๆ ว่านิสัยเข้ากันไม่ได้ แต่ทั้งคู่ก็ยังคงเป็นเพื่อนที่ดีต่อกันมาจนถึงปัจจุบัน

รายชื่อผลงานที่ผ่านมา (บางส่วน)
-------------------------------

### ภาพยนตร์

* ครั้งสุดท้าย (The Last Affair 1983)
* เธอกับฉัน...ฉันกับเธอ (You will I will / My Will, I Will 1986)
* ซือเจ๊...มหัศจรรย์ (Wonder Women 1987)
* ยกเครื่องเรื่องจุ๊ ภาค 1 (The Romancing Stars 1987) แสดงกับ โจวเหวินฟะ จางม่านอวี้
* ตุ้งติ้งตี๋ต๋า (Eighth Happiness 1988) นำแสดงโดย หวังไป่หมิง , โจวเหวินฟะ จงฉู่หง
* แสบเผาขน (Tiger Cage 1988)
* ศาลเตี้ย (Law Or Justice? 1988) นำแสดงโดย เจิ้งอวี้หลิง, ว่านจื่อเหลียง, หวังจู่เสียน, ตี้หลุง, หลินจุ้นเสียน
* รักนี้...สู่ใจคุณ (heart to hearts 1988)
* น้ำ ฝน น้ำค้าง น้ำร้อน" (Moon Star & Sun 1988) นำแสดงโดย จางม่านอวี้ จงฉู่หง เจิ้งอวี้หลิง
* ขังอ่อนขาโหด (Women's Prison 1988)
* บริษัทยุ่งแล้วรวย ภาค2 (The Crazy Companies II 1988) นำแสดงโดย หลิวเต๋อหัว
* คนกริ๊กคน (Perfect Match 1989) นำแสดงโดย หลิวเต๋อหัว
* สวยสองต้องแสบ (Doubles Cause Troubles 1989)
* บันทึกลูกผู้ชาย (The Yuppie Fantasia 1989) นำแสดงโดย:ตัน-ซุย จาง,เจิ้ง อวี้หลิง,จงฉู่หง
* ผู้หญิงแดงดุ (Her Fatal Ways 1990)
* เจ้าแม่คดีแดง (Queen's Bench III 1990)
* พยัคฆ์หักเขี้ยวพยัคฆ์ (Tiger Cage 2 1990)
* ฟัดข้ามโลก ล่าขุมทองนาซี ภาค 2 หรือ ใหญ่สั่งมาเกิด 2 ตอน อินทรีทะเลทราย (Armour of God II: Operation Condor 1991)
* คนตัดเซียน ตอน ผู้หญิงตัดเซียน (The Top Bet 1991)
* ผู้หญิงแดงดุ ภาค 2 (Her Fatal Ways 2 1991)
* ไล่จับโจร/ไล่จับแมว (To Catch a Thief 1991)
* ใหญ่หิน ใหญ่อันตราย (Slicker Vs. Killers 1991)
* 108 รวย พ่อให้มา (The Banquet 1991)
* ฉีกหน้ากากดำ (once a black sheep 1992)
* ผู้หญิงแดงดุ ภาค 3 (Her Fatal Ways III 1992)
* รักติ๊กติ๊ก ไม่ต้องไขลาน (Now You See Love, Now You Don't 1992) นำแสดงโดย โจวเหวินฟะ - เจิ้ง อวี้หลิง 36$
* ผู้หญิงตัดเซียน ภาค 2 (The Queen of Gamble 1993) นำแสดงโดย เจิ้งอวี้หลิง - อู๋ม่งต๊ะ - เยิ้นต๊ะหัว - กั๊วฟูเฉิน)
* เจ็ดจอมยุทธหญิง (Holy Weapon aka Seven Maidens 1993)
* ครอบครัวนี้แฮปปี้ยกกำลังสอง (It's a Wonderful Lifexperience 1994)
* 2 เห่ยกัดโคตร เซียน (Always Be the Winners 1994))
* ผู้หญิงแดงดุ ภาค 4 (Her Fatal Ways 1994)
* บันทึกลูกผู้ชาย ภาค 3 (The Yuppie Fantasia 3 2017)

### หนังชุดทางทีวี

#### ละครค่ายเจียซื่อ(CTV)

* **ER ห้องฉุกเฉิน** (Emergency room 1976)
* **คัมภีร์กระเรียนเซียนเหยียบฟ้า** (仙鶴神針1977 หรือ The Magic Crane 1977)
* ลูกมังกรหยก (Return of the Condor Heroes 1977) กำกับการแสดงโดยเซียวเซิง (Siu Sheng) มี 59 episodes นำแสดงโดย หลอเล่อหลิน, หลี่ทงหมิง และเจิ้งอวี้หลิง (รับบท กงซุนเล็กงัก)
* ความรักในหอแดง (Dream of the Red Chamber 1977) นำแสดงโดย อู่เว่ยกว๋อ, เหมาซุ่นอวิ๋น, หมีเซียะ, เหวินเซียะเอ๋อ, หลี่ทงหมิง และ เจิ้งอวี้หลิง รับบท ซือฉี
* หงส์ฟ้าประกาศิต (Mystical Crane, Magic Needle 1978) นำแสดงโดย หลอเล่อหลิน, หม่าไห่หลุน, ฉินเพ่ย, เจิ้งอวี้หลิง และ หยางพ่านพ่าน
* เหยี่ยวเดือนเก้า 金刀情侠 (电视剧)1978 ดารานำแสดงได้แก่ เทียนหลง หวีอันอัน เจิ้งอวี้หลิง
* จอมเพชฌฆาตดาบทองคำ (The Gold Dagger Romance 1978) มี 9 episodes กำกับการแสดงโดย ฉีเคอะ กำกับคิวบู๊โดย เฉิงเสี่ยวตง โดยเนื้อเรื่องดัดแปลงมาจากเรื่อง เหยี่ยวเดือนเก้า ของโกวเล้ง นำแสดงโดย โหยวเทียนหลง (บท เอี๊ยบไค), หวีอันอัน (บท เซียวกัวเซียวเซียง), เจิ้งอวี้หลิง (บท เต็งฮุนลิ้ม), เว่ยชิวหัว (บท สุ่ยเง็กจิง) , ไป่เปียว และ หลอเล่อหลิน

#### ละครสถานีโทรทัศน์ทีวีบี(TVB)

**พ.ศ. 2521**

* **แฝดคนละฝา** (Between the Twins 1978) นำแสดงโดย วังหมิงฉวน และ โอวหยังเพ่ยซัน

**พ.ศ. 2522**

* **เหนือลิขิต** (Over the Rainbow 1979) มี 85 episodes กำกับการแสดงโดย หลี่เทียนเซิ่ง นำแสดงโดย เซี่ยเสียน, วังหมิงฉวน, เจิ้งเส้าชิว, เจิ้งอวี้หลิง, อลันทัม หรือ ถันหย่งหลิน, ,กวนไห่ซัน และ หลิวตัน
* **วิวาห์รอรัก** (下一代 1979) แสดงกับเยิ่นต๊ะหัว, หลีเหลี่ยงเหว่ย และเฉิน อวี้เหลียน
* **เจ้าสาวข้ามแดน** (A Girl With A Suitcase 1979) มี 6 episodes นำแสดงโดย เจิ้งอวี้หลิง, หลินจื่อเสียง, เฉินไป่เสียง, กันกว๋อเลี่ยง
* **เทพบุตรชาวดิน** (The Good, The Bad, and The Ugly หรือ Man in the Net 1979) มี 80 episodes กำกับการแสดงโดย หลี่เทียนเซิ่ง นำแสดงโดย โจวเหวินฟะ, เจิ้งอวี้หลิง, โอวหยังเพ่ยซัน, เยิ่นต๊ะหัว, เลี่ยวเหว่ยสง

**พ.ศ. 2523**

* **เลือดต่างสี** (The Brothers 1980) มี 75 episodes กำกับการแสดงโดย หลี่เทียนเซิ่ง นำแสดงโดย โจวเหวินฟะ, เจิ้งอวี้หลิง, เยิ่นต๊ะหัว และ เซียะหลี
* **กงเกวียนหมุนวน** หรือ **วงเวียนชีวิต** (Five Easy Pieces 1980) มี 30 episodes นำแสดงโดย เจิ้งเส้าชิว, สือซิว, หลี่ซือฉี, เจิ้งอวี้หลิง
* **ห้วงรักห้วงกรรม** (勢不兩立 The Family 1980) นำแสดงโดย โจวเหวินฟะ และ เจิ้งอวี้หลิง

**พ.ศ. 2524**

* **เหยี่ยวถลาลม** (The Lonely Hunter 1981) มี 25 episodes.กำกับการแสดงโดย หลี่เทียนเซิ่ง นำแสดงโดย หวงเย่อหัว, เจิ้งอวี้หลิง, เหมียวเฉียวเหว่ย, สือซิว, เฉินหมิ่นเอ๋อ
* **คฤหาสน์อาถรรพณ์** (No One is Innocent 1981) มี 10 episodes นำแสดงโดย หลี่ซือฉี, เจิ้งอวี้หลิง, เซี่ยอวี่
* **จอมทรนง** (The Fate 1981) มี 20 episodes นำแสดงโดย โจวเหวินฟะ, เจิ้งอวี้หลิง, สือซิว, เหมียวเฉียวเหว่ย, เฉินซิ่วจู
* **เพชรตัดเพชร** (Good old Times 1981) นำแสดงโดย โจวเหวินฟะ,เจิ้งอี้หลิง

**พ.ศ. 2525**

* **โลกมายา** (Star Palace 1982) มี 25 episodes กำกับการแสดงโดย หวังเทียนหลิน นำแสดงโดย หลี่ซือฉี (บท หลินไต้), เจิงชิ่งอวี๋ (บท เล่อตี้), เจิ้งอวี้หลิง (บท หลินชุ่ย อดีตดาราภรรยาของหวังอยู่ ที่หย่ากันเมื่อปี 1975), เยี่ยเต๋อเสียน (บท หลี่เม่ย)
* **3 คนอลเวง** (A Baby Makes Three 1982) มี 9 episodes นำแสดงโดย เจิงเจียง (Kenneth Tsang) และ เจิ้งอวี้หลิง
* **โชคชะตา** (Destiny 1982) นำแสดงโดย หลี่เหลียงเหว่ย, เยิ่นต๊ะหัว และ เจิ้งอวี้หลิง

**พ.ศ. 2526**

* **พยัคฆ์สาวมือปราบ** (Woman on The Beat 1983) มี 20 episodes ฉายทางช่อง 3 นำแสดงโดย สือซิว, เจิ้งอวี้หลิง, โอวหยังเพ่ยซัน

**พ.ศ. 2527**

* **สวนทางรัก** (It Takes All Kinds 1984) มี 20 episodes นำแสดงโดย หวงเย่อหัว, เจิ้งอวี้หลิง, เยิ่นต๊ะหัว, เฉินซิ่วจู และ หลันเจี๋ยอิง
* **รักห้าเส้า** (It's A Long Way Home 1984) มี 20 episodes นำแสดงโดย เหลียงเฉาเหว่ย, หลี่ว์เหลียงเหว่ย, เจิ้งอวี้หลิง และ หลันเจี๋ยอิง

**พ.ศ. 2528**

* **หลี่ซื่อเหนียง** (Legend Of A Ching Lady 1985) มี 20 episodes นำแสดงโดย เจิ้งอวี้หลิง, หลี่เหลียงเหว่ย, เยิ่นต๊ะหัว, จวงจิ้งเอ๋อ และ ฮุ่ยเทียนชื่อ
* **จอมบงการ** (The Pitfall 1985) มี 20 episodes นำแสดงโดย เยิ่นต๊ะหัว, โอวหยังเพ่ยซัน และ เจิ้งอวี้หลิง
* **ผีสาวจอมเพี้ยน** (Happy Spirit 1985) นำแสดงโดย เจิ้งอวี้หลิง และ เติ้งชุ่ยเหวิน
* **นางพญาหน้าด่าง** (The Legend of Lady Chung 1985) มี 20 episodes นำแสดงโดย เจิ้งอวี้หลิง, เฉินซิ่วจู, หลี่หลงจี, หลูไห่เผิง และ ทังเจิ้นเยี่ย
* **ขุนศึกตระกูลหยาง** (The Yang’s Saga 1985) มี 6 episodes กำกับการแสดงโดย หลี่เทียนเซิง นำแสดงโดย ทีม 5 พยัคฆ์ทีวีบี และดาราดังมากมายในค่ายทีวีบี

**พ.ศ. 2529**

* **สับคู่ชู้ชื่น** (Changing Partners 1986) มี 11 episodes กำกับการแสดงโดย หลี่เทียนเซิ่ง นำแสดงโดย เจิงเจียง, เจิ้งอวี้หลิง, หลีเหม่ยเสียน, ไต้จื่อเว่ย และ หันหม่าหลี
* **คู่ทรนง** (The Feud of Two Brothers 1986) มี 30 episodes นำแสดงโดย ว่านจื่อเหลียง, เจิ้งอวี้หลิง, อู๋ฉี่หัว, หลิวเจียหลิง และ โจวไห่เม่ย
* ดาบมังกรหยก (Heaven Sword and Dragon Saber 1986) มี 40 episodes กำกับการแสดงโดย หวังเทียนหลิน นำแสดงโดย เหลียงเฉาเหว่ย, หลีเหม่ยเสียน, เติ้งชุ่ยเหวิน, เส้าเหม่ยฉี, เยิ่นต๊ะหัว, เจิ้งอวี้หลิง รับบท ฮึงซู่ซู่

**พ.ศ. 2530**

* **ค่าของคน** (The Price of Growing up 1987) มี 65 episodes) นำแสดงโดย ว่านจื่อเหลียง, เจิ้งอวี้หลิง, อู๋เจิ้นอวี่, โจวซิงฉือ และ โจวไห่เม่ย
* **เจ้าสาวไม่กลัวฝน** (謫仙記 1987)

**พ.ศ. 2532**

* **อ้อมอกแม่** (The Seasons)

**พ.ศ. 2539**

* **ก๊อตฟาเธอร์แห่งเซี่ยงไฮ้** (Once Upon a Time in Shanghai 1996)

รางวัลต่าง ๆ
------------

* Best New Performer Award (1983 The Last Affair)
* Best Actress Nomination (1987 Wonder Women)
* Best Actress Nomination (1988 Heart To Hearts)
* Best Actress Nomination (1991 Her Fatal Ways II)
* Best Supporting Actress Award (1990 Queen's Bench III)
* Best Actress Award (1990 Her Fatal Ways)

อ้างอิง
-------

1. ↑
2. ↑  "อดีตวันวาน เจิ้งอวี้หลิง". 2018-09-06. สืบค้นเมื่อ 2018-10-05.
3. ↑  "เจิ้งอวี้หลิง 61 ปี". 2018-09-06. สืบค้นเมื่อ 2018-10-05.
4. ↑  ประวัติเจิ้งอวี้หลิง
5. ↑  《dodo file》
6. ↑  ประวัติ：ลูกเป็ดขี้เหร่
7. ↑  《《กลุ่มแฟนคลับ》เจ๊เจิ้ง》[*ลิงก์เสีย*]
8. ↑  《สาวแกร่ง：เจิ้งอวี้หลิง》
9. ↑  ดรุณีหยก ยุค70s》
10. ↑  31ปีในวงการของ ลูกเป็ดขี้แหร่
11. ↑  พิธีกรปากกล้า: เจิ้งอวี้หลิง ปี2000
12. ↑  เจิ้งอวี้หลิง
13. ↑  เจิ้งอวี้หลิงกลาบเป็นดาราอิสระ[*ลิงก์เสีย*]

แหล่งข้อมูล
-----------

* เจิ้งอวี้หลิง ที่ chinesemov
* เจิ้ง อวี้หลิง ที่อินเทอร์เน็ตมูวีเดตาเบส